b'\n_START_ARTICLE_\nLorenzo Fabiani\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini arhitekta Maksa Fabianija kot drugi otrok; starej\xc5\xa1a je bila sestra. Ker se je o\xc4\x8de kmalu po njegovem rojstvu lo\xc4\x8dil, je podobno kot sestra \xc5\xbeivel pri tetah in babici v Kobdilju, Gorici in Ljubljani. Ljudsko \xc5\xa1olo je obiskoval v Ljubljani, po 1. svetovni vojni pa znanstveni licej v Gorici. Agronomijo je \xc5\xa1tudiral na Univerzi v Milanu, kjer se je vklju\xc4\x8dil v antifa\xc5\xa1isti\xc4\x8dno skupino Giovane Italia, ki jo je vodil Lelio Basso. Proti fa\xc5\xa1izmu je deloval tudi v rojstnem kraju. Bil je zagovornik slovenskih narodnih pravic. Leta 1928 je bil v doma\xc4\x8dem Kobdilju aretiran in poslan v zapor v Milano ter kasneje konfiniran, kakor \xc5\xa1tevilni drugi Slovenci, na oddaljen otok Lipari (Eolsko oto\xc4\x8dje). V Milanu je leta 1931 diplomiral. Kot agronom je pou\xc4\x8deval na zasebni \xc5\xa1oli, vodil razne kmetijske te\xc4\x8daje in kot svetovalec delal v prehrambeni industriji. Po smrti E. Fabiania je leta 1952 v Kobdilju podedoval njegovo posestvo. _NEWLINE_Po 2. svetovni vojni je bil najprej kot zavarovalni strokovnjak zaposlen pri Kmetijski zadrugi, ki je delovala v de\xc5\xbeeli Trentinsko - Zgornje Poadi\xc5\xbeje, nato opravljal razne funkcije v drugih italijanskih dr\xc5\xbeavnih ustanovah in po nalogu Organizacije Zdru\xc5\xbeenih narodov za prehrano in kmetijstvo v razli\xc4\x8dnih dr\xc5\xbeavah, tudi v Jugoslaviji. Njegova publicisti\xc4\x8dna dejavnost obsega dve knjigi o gojenju krompirja in veliko \xc4\x8dlankov objavljenih v raznih strokovnih revijah.'